ועדת הפנים והגנת הסביבה, כנסת 19, פרוטוקול מספר 63, 2013-07-03 09:30

מירי רגב: בוקר טוב.

מירי רגב: אני מתכבדת לפתוח את ישיבת ועדת הפנים והגנת הסביבה בסוגיית התנכלות לאנשי דת נוצרים המעודדים גיוס לצה"ל.

מירי רגב: לצערי, הכומר גבריאל לא נמצא פה היום למרות שהוא נשוא הדיון שלנו היום יחד עם הסוגיה של גיוס אזרחים נוצרים לצה"ל.

מירי רגב: אני הכרתי את הסוגיה הזאת והתוודעתי אליה לאחר שביקרתי כמה פעמים בנצרת.

מירי רגב: פגשתי את הכומר גבריאל ושמעתי את האיומים על חייו ואת האיומים על חיי קצינים שמתגייסים לצה"ל.

מירי רגב: כמובן, אני רואה בזה אמירות והתנכלות והתנהלות שאינה מקובלת במדינה דמוקרטית, ובוודאי לא במדינה שבה אנחנו צריכים לעודד גיוס של אזרחי המדינה ושוויון בנטל.

מירי רגב: בוודאי אזרח נוצרי שרוצה להתגייס לצבא ורוצה להשתלב אחר כך בחברה הישראלית ורואה בצבא כלי שבאמצעותו הוא יכול להשתלב בחברה הישראלית לא יכול להיות שהוא מרגיש מאוים.

מירי רגב: הם צריכים להוריד את המדים ואת הנשקים שלהם בחניון כדי שבנצרת לא יאיימו על חייהם.

מירי רגב: המצב בנצרת הוא מאוד בעייתי בין הנוצרים לבין המוסלמים.

מירי רגב: לצערי, גם חברי כנסת ערבים מעודדים התנכלות לחיילים הנוצרים ולכומר גבריאל נדאף, וזה מצב שאנחנו לא יכולים לאפשר אותו.

מירי רגב: ודאי המשטרה לא יכולה לעבור על זה בשקט.

מירי רגב: מצד אחד הם אומרים, בואו לא נעלה חברי כנסת יהודים לנצרת כדי לא לעשות שם תחושה של חיכוך בין שתי האוכלוסיות, אבל מצד שני כשחברי כנסת ערבים מתנהגים כמו שהם מתנהגים כלפי אוכלוסייה נוצרית המשטרה לא עושה עם זה כלום.

מירי רגב: זה בעיניי דבר שלא יעלה על הדעת.

מירי רגב: מאידך גם הכומר שאמור לקבל גיבוי מהפטריארך על כך שהוא מבצע את תפקידו בצורה נאותה כחלק מהחברה הישראלית בצורה מתונה ולא קיצונית לא מקבל את הגיבוי מהפטריארך, ולא רק שהוא לא מקבל גיבוי מהפטריארך אלא גם סוגרים לו את הכנסייה שזה הבית שלו.

מירי רגב: זה כמו לסגור לרב את בית הכנסת.

מירי רגב: זאת סוגיה שאני מבקשת לשמוע מנציגי הפטריארך במשרד החוץ כיצד הדבר הזה בכלל עולה בקנה אחד עם מישהו שחתום על אמנה מול מדינת ישראל.

מירי רגב: האם דבר כזה יכול לקרות?

מירי רגב: אני פותחת את הנושא הזה לדיון, ואני אפתח דווקא עם שאדי שהוא נציג הפורום לעדה הנוצרית.

יצחק הרצוג: צריך לזכור שיש פה נציגי משרד החוץ ומשרד הפנים.

מירי רגב: נציגי משרד הפנים ומשרד החוץ כמובן ידברו בדיון הזה, וכמובן, גם חברי הכנסת – כבר רשמתי אותך, בוז'י.

מירי רגב: אני גם מבקשת לשמוע את עמדת המשטרה, כיצד היא פועלת בעניין של הסתות של חברי כנסת ערבים מול האוכלוסייה הנוצרית, מול המתגייסים הנוצרים.

מירי רגב: מה אתם מתכוונים לעשות בזה?

מירי רגב: האם שמעתם על זה?

מירי רגב: האם צריך לשלוח לכם את קטעי העיתונות כדי לראות מה חברי הכנסת הערבים אמרו.

מירי רגב: גם משרד הביטחון מטפל בעניין הזה, ואני יודעת שהוא עושה רבות כדי לעודד את הגיוס של האזרחים הנוצרים לצה"ל.

מירי רגב: נפתח קודם כול עם שאדי.

מירי רגב: בבקשה.

<שאדי חלול: בוקר טוב לכולם.

<שאדי חלול: אני רוצה להודות לך, מירי, ולוועדת הפנים שהזמינה אותנו לדיון כזה.

<שאדי חלול: מאוד חשוב להעלות את הסוגיה ולדבר על הנושאים האלה כי מה שעוברים בחצי השנה האחרונה זה פשוט טרור פנימי בתוך מדינת ישראל.

<שאדי חלול: אנחנו חיים כאילו במדינה אחרת ולא במדינה יהודית ודמוקרטית שיש לכל בן אדם חופש ביטוי ויכול להגיד כל מה שיש לו להגיד וגם לחשוב מה שהוא רוצה לחשוב, וגם להזדהות עם מי שהוא רוצה להזדהות.

<שאדי חלול: כתושבי ישראל נוצרים דוברי ערבית – יכולנו להיות גם דוברי עברית וגם דוברי ארמית וגם דוברי יוונית, אבל אנחנו דוברי ערבית מאז 622 לכיבוש הערבי באזור הזה.

<שאדי חלול: הם קוראים לזה "פותוחאת" – אנחנו קוראים לזה כיבוש, ומאז אנחנו חיים בפחד.

<שאדי חלול: היום המצב שלנו הגיע לכך שחשבנו שאנחנו חיים במדינה יהודית שבה אנחנו יכולים להתבטא כמו שאנחנו רוצים ולא כמו במדינה ערבית כמו בסוריה, בירדן, בעיראק ובלבנון ששם מתנכלים לנוצרים, ואין להם זכות דיבור.

<שאדי חלול: הפורום קם על-ידי קצינים – רב סרן אחד מנצרת, ואליו הצטרפו חיילים וקצינים וקצינות מהצבא – כדי לעודד את הגיוס ולהראות מנהיגות טובה לאזרחים הנוצרים – איך צריך להשתלב במדינת ישראל, ולעודד אותם.

<שאדי חלול: זה מה שהתחלנו לעשות.

<שאדי חלול: התחלנו לעשות את הפעילות.

<שאדי חלול: הצטרפו אלינו שלושה כוהני דת.

<שאדי חלול: אחד הכוהנים חטף איומים והתקפל; לאחד אחר ניקבו את הצמיגים של הרכב וזרקו לו טלית עם דם ליד פתח ביתו, והוא גם התקפל - -

מירי רגב: את זה המשטרה יודעת?

<שאדי חלול: היא יודעת, יש תלונות.

מירי רגב: המשטרה טיפלה בזה?

<שאדי חלול: במידה מסוימת הוגשו תלונות ולא שמענו כלום אחרי זה.

<שאדי חלול: אז אנחנו לא יכולים להגיד שהמשטרה הגיעה לכתב אישום בעניינים האלה.

<שאדי חלול: איומים אין ספור בפומבי ובפרהסיה, בפייסבוק.

<שאדי חלול: אחרי שנחקרים במשטרה פעם אחת חוזרים, ושוב אומרים להם שהם מואשמים בפעילות טרור ובהסתה לטרור, ואז הם חוזרים ומסיתים שוב, ואנחנו לא שומעים כלום ולא רואים טיפול רציני.

<שאדי חלול: אנחנו מבקשים טיפול רציני על-ידי המשטרה והשוואתו לכל פעילות טרור שגם היא מתבצעת בירושלים או בשטחים.

<שאדי חלול: גם בתוך ישראל יש פעילות טרור.

<שאדי חלול: היום מאיימים עלינו כי אנחנו מזדהים עם ישראל – מחר הם יאיימו גם על יהודים ועל אוכלוסיות אחרות.

<שאדי חלול: זה יגיע גם לתל-אביב וגם למקומות אחרים.

<שאדי חלול: ברגע שיש פיצוץ קטן אתם תראו את זה מתפוצץ לכם בפנים.

<שאדי חלול: אסור למדינה לעזוב את הסיפור הזה; צריך לתקוף את הנקודות האלה במלוא הכוח.

<שאדי חלול: עם כל הכבוד לכל האיומים אנחנו המשכנו את הפעילות.

<שאדי חלול: כהן הדת גבריאל חוטף איומים משמאל ומימין; מחברי כנסת שכותבים לו מכתבים מכנסת ישראל – המכתב יוצא בשם כנסת ישראל ומאיימים עליו שיפסיק את הפעילות שלו.

<שאדי חלול: כמו המכתבה של חנין זועבי, כמו המכתב של באסל גטאס שמאיים עליו בתקשורת להפשיט לו את הגלימה שלו.

<שאדי חלול: אלה אמורים להיות חברי כנסת ישראלים שיש להם לויאליות למדינה שהם חיים בה, למדינה שהם מתפרנסים ממנה וחיים בה בכבוד, ויש להם חופש ביטוי.

<שאדי חלול: אנחנו בסך הכול מבקשים שיהיה לנו חופש הביטוי שמגיע לנו כמו לכל אזרח – לא רק אנשים שהם מתנגדים לישראל יהיה להם חופש ביטוי, ואנשים שמזדהים עם ישראל, בעד ישראל ומתגייסים צריכים להשתיק אותם ולסתום להם את הפיות.

<שאדי חלול: זה מצב אבסורדי שצריך להשתנות.

<שאדי חלול: זכויות יש גם לנוצרים, לא רק לערבים - -

מירי רגב: אוקיי, שאדי.

<שאדי חלול: רק רציתי להגיד בשם הפורום שאנחנו דאגנו ואנחנו רוצים כמה בקשות כחיילים בצה"ל.

<שאדי חלול: אני אישית קצין במילואים בצנחנים, והיה חסר לי בצבא איש דת כמו שיש לדרוזים, לבדואים, ליהודים ולצ'רקסים; שיהיה לנו איש דת מלווה שילווה אותנו כמו כולם.

<שאדי חלול: אם חס וחלילה אני אפול במלחמה אני רוצה לדעת שיקברו אותי קבורה הולמת על-ידי איש דת נוצרי ולא יתייחסו אליי כמו איזה עוד אחד ששמים אותו בפינת בית הקברות.

מירי רגב: אוקיי.

מירי רגב: משרד הביטחון יתבקש לתת התייחסות מזה.

מירי רגב: אין שום בעיה עם זה.

מירי רגב: עוד משהו?

<שאדי חלול: אני מבקש גם הגנה מהמשטרה שיפעלו כמו שצריך בעניין ועידוד המדינה להתגייס לצה"ל בלי להתבייש.

מירי רגב: מאה אחוז.

מירי רגב: חבר הכנסת בוז'י, בבקשה.

יצחק הרצוג: תודה רבה.

יצחק הרצוג: קודם כול, תודה, היושבת-ראש, על שזימנת את הדיון.

יצחק הרצוג: אני אומר על דעת כל חברי הוועדה שאנחנו מאוד תומכים במה שאמרת, שאדי, ברצון הפורום בתהליך ההשתלבות של הצעירים הערבים בכלל והצעירים הנוצרים בפרט.

יצחק הרצוג: אני אסביר את החיבור שלי לנושא הזה: אני מלווה את החיבור בין העולם הנוצרי לבין מדינת ישראל משחר ילדותי.

יצחק הרצוג: גם הסבא שלי וגם הדוד שלי כוננו את היחסים המיוחדים עם העולם הנוצרי ועם הכנסייה.

יצחק הרצוג: כמזכיר הממשלה הייתי מתאם עם כל העדות הנוצריות וביקור האפיפיור, וכשר בממשלת ישראל, על דעת כל ראשי הממשלה – השר המחבר לעדות הנוצריות.

יצחק הרצוג: לכן אני רק מבקש לשים את הדברים בקונטקסט.

יצחק הרצוג: יש פה גם פקידות יוצאת מן הכלל שעוסקת בזה יום-יום, שעה-שעה.

יצחק הרצוג: צריך להפריד בין המאבק הפנים חברתי בציבור הערבי על גיוס לצה"ל שהוא קריטי וחיוני, ואנחנו מגבים אותו – ויש לי עוזרים שליוו את התהליך הזה, והם חברים בפורום – לבין היריות לכל הכיוונים.

יצחק הרצוג: אז בואו נשים את הדברים בקונטקסט.

יצחק הרצוג: תכף יושבת-ראש הוועדה תוביל את הדיון איך משרד הביטחון עוזר, איך המשטרה, איך מונעים את האלימות ואת האיומים.

יצחק הרצוג: חד-משמעית כולנו איתכם בתהליך, ואני יודע שיש תהליך גיוס שהולך וגדל בצורה מרשימה.

יצחק הרצוג: יחד עם זאת אני מבקש – ואמרתי את זה ליושבת-ראש הוועדה, ואני מאוד מכבד את העובדה שהיא נותנת לנו להתבטא בעניין – ללכת בעדינות ובזהירות בכל מה שקשור לפטריארכיה.

יצחק הרצוג: הפטריארכיה היא לא חלק מהמשחק בכלל - -

מירי רגב: אז למה הדובר של הפטריארך הוציא הודעה?

יצחק הרצוג: מיד אתייחס.

יצחק הרצוג: אחרי בירור אישי גם עם הפטריארך וגם עם צוותו – קודם כול הפטריארכיה מכסה עולם עצום של מדינות ערביות; אפילו בעזה טיפלתי ב-500 משפחות נוצריות שנמצאות תחת לחץ, וגם

יצחק הרצוג: הקופטים והיוונים האורתוכסים בכל רחבי המזרח התיכון הם תחתיו.

יצחק הרצוג: הוא בעצם במעמד של האפיפיור, אז לא צריך להתחיל לירות על הפטריארך שלעיתים לא יודע מי אומר מה או איזה סיפור.

יצחק הרצוג: עובדה שבניגוד למכתב הייתה פגישה בין הכומר נדאף לפטריארך, והרוחות נרגעו לגמרי ומעמדו לא נפגע.

יצחק הרצוג: אבל גם במזרח התיכון יש דברים שצריך לדעת.

יצחק הרצוג: כמו שאתה לא הופך את הרבנות הראשית לכלי פוליטי – רק אצלנו קורה שהופכים אותה לכלי פוליטי – אתה לא הופך את הפטריארכיה לכלי פוליטי.

יצחק הרצוג: היחסים עם הפטריארכיה הם חשובים למדינה, וצריך לדעת לנהוג בהם בתבונה.

יצחק הרצוג: אם הייתה הודעת דובר פסולה – תכף אנשי המדינה – משרד החוץ ומשרד הפנים – יבהירו שגם ההודעה הזאת לא הייתה על דעת אף גורם מוסמך, והרי שבזה באה הפרשה עם הפטריארכיה לסיומה.

יצחק הרצוג: תפקידנו לדאוג לכך שהתהליך של הגיוס יימשך כי אף אחד מהפטריארכיה לא מתנגד לו.

יצחק הרצוג: תודה רבה.

מירי רגב: תודה רבה לך על הדברים החשובים שאמרת.

מירי רגב: אין לי ספק שאנחנו צריכים לשמור על מוסד הפטריארך ולוודא שבאמת מערכת היחסים אתו תהיה תקינה.

מירי רגב: עם זאת לא יכולה לצאת הודעה מטעמו שאין לה הכחשה אחר כך, לא ממשרד החוץ ולא ממשרד הפנים.

מירי רגב: תכף נשמע את הדברים.

מירי רגב: עם כל הכבוד לפטריארך – ויש לי כבוד גדול אליו – גם האפיפיור עושה טעויות.

מירי רגב: אנחנו צריכים לוודא שנגיע למצב שאף כומר לא ירגיש מאוים בגלל שהוא קורא למישהו להתגייס לצבא.

יצחק הרצוג: הוא לא מאוים מהפטריארכיה, הוא מאוים על-ידי אזרחים שתוקפים אותו, שצריך לחקור אותם ולזרוק אותם לכלא.

מירי רגב: אין לי בעיה, אבל הפטריארך צריך לצאת ולתת לו גיבוי.

מירי רגב: אם הוא לא מסוגל לעשות את זה אז משרד החוץ יעשה את זה.

יצחק הרצוג: מירי, הפטריארך לא עובד לא אצלך ולא אצלי.

יצחק הרצוג: צריך להבין את זה.

יצחק הרצוג: לכן התבטאויות לא ראויות כלפיו רק פוגעות באינטרסים של מדינת ישראל.

מירי רגב: תודה רבה על הדברים שלך.

מירי רגב: אני מבקשת התייחסות של צה"ל בקיצור על המשמעות של הגיוס של האזרחים הנוצרים; וגם התייחסות כיצד לאזרחים הנוצרים יהיה גורם שילווה אותם בתיאום עם משרד הביטחון כמו שאנחנו עושים לגבי גורמים אחרים כמו הכומר גבריאל שיוכל ללוות אותם, ואפשר יהיה להתייעץ אתו; ואם הם נהרגים במסגרת הפעילות הצבאית שלהם, האם קוברים אותם כראוי.

<פנחס גנון: אני פיני גנון, מרכז הפעילות במגזר הבדואי, הנוצרי והמוסלמי במשרד הביטחון.

<פנחס גנון: ב-16 באוקטובר התקיים כנס בנצרת עילית שיזם אותו פורום הקצינים הנוצרים.

<פנחס גנון: בכנסת השתתפו גם שלושה כמרים שהביאו גם פסק הלכה מהוותיקן שמאשר לערבים הנוצרים ונותן להם את ההכשר הדתי מטעם הוותיקן להתגייס לצה"ל.

<פנחס גנון: בבוקר למחרת התחילה הסאגה הזאת באתרי האינטרנט הערביים ובתקשורת המקומית, והתחילו איומים גם באינטרנט וגם על אנשים שהשתתפו בכנס.

<פנחס גנון: הוגשו, למיטב ידיעתי, למעלה מ-14 תלונות למשטרת נצרת גם על איומים וגם על ניקובי צמיגים וגם על מכות ואלימות.

<פנחס גנון: בעניין הזה התערב ראש האגף הביטחוני-חברתי לשעבר חיים בן-עמי ז"ל, דיבר עם ראש השב"כ, דיבר עם מפקד מחוז צפון, דיבר אפילו עם מפקד תחנת נצרת, וניסינו להרגיע את המצב.

<פנחס גנון: התהליך אמנם דעך קצת, אבל הוא המשיך עד לכנס שהתקיים לפני כשלושה שבועות בגלל העובדה שמשרד הביטחון גייס מפורום הקצינים רכז נוצרי שיבצע את הפעילות של עידוד הגיוס בקרב הנוצרים.

מירי רגב: כמו שקורה גם אצל הבדואים ואצל הדרוזים.

<פנחס גנון: כמו שיש לי שני בדואים שעובדים עם החברה המוסלמית.

<פנחס גנון: זה קרה ביפיע, ומחוץ לכנס הזה התקיימה הפגנה שהשתתפו בה גם חברי כנסת.

<פנחס גנון: משם התפרסם העניין הזה לגבי מה שאנחנו שומעים על הפטריארך.

<פנחס גנון: אני לא שמעתי שום תוצאה מהחקירה שביצעה משטרת ישראל.

<פנחס גנון: אני יודע שגם הצבא, רח"ט תומכ"א, התעסק בעניין בגלל איומים על קצינים במדים שהגישו את התלונות האלה.

<פנחס גנון: נכון לרגע זה אנחנו לא יודעים מה מצב החקירה הזאת.

מירי רגב: בוודאי יהיה למשטרה מה לעדכן.

<פנחס גנון: אני רוצה להזכיר לכולם שבינואר 97' נהרג חייל מוסלמי, תושב עכו, בגזרת עזה בפעילות מבצעית.

<פנחס גנון: אני הייתי אז מפקד יחידת הגששים בצה"ל, והתבקשנו לקבור אותו בבית קברות מוסלמי.

<פנחס גנון: האימאם סירב לקבור אותו, ולכן העלינו שני אימאמים מהדרום שתומכים בגיוס בצה"ל וקברנו אותו.

<פנחס גנון: כתוצאה מהאירוע הזה הייתה סערה תקשורתית לא פשוטה, ופנינו למר יעקב סלאמה.

<פנחס גנון: מונה איש דת במשרד הדתות שירכז וילווה אותם במידת הצורך באירועים דומים.

<פנחס גנון: גם הפעם מכיוון שהכומר נדאף הודח מהכנסייה בנצרת פניתי למר יעקב סלאמה - -

מירי רגב: מי זה יעקב סלאמה?

יצחק הרצוג: ממשרד הפנים.

<פנחס גנון: אז הוא היה במשרד הדתות.

<פנחס גנון: פניתי אליו ואמרתי לו שאותו הסדר שנעשה בזמנו עם עגאל אל-אטראש, האימאם בדרום, אולי ניתן לעשות את זה גם עם הכומר כדי שפשוט ניתן רוח גבית גם לפורום וגם לכומר.

<פנחס גנון: התשובה שקיבלתי היא שהדבר הזה הוא בלתי אפשרי לביצוע.

<פנחס גנון: השיחה התנהלה בהחלטה שאנחנו צריכים להרגיע קצת את המצב, ובעוד שלושה חודשים נשוחח בעניין.

<פנחס גנון: ובדיוק עברו שלושה חודשים ואז קרה מה שקרה עם הפטריארך.

<פנחס גנון: בשורה התחתונה, לדעתי, גם משרד הביטחון וגם צה"ל שעושה גם כנסים וגם מלווה את המועמדים לגיוס מקרב העדה הנוצרית מגייס גם אנשים שיעבדו בתוך לשכת הגיוס כדי שילוו את הנוצרים, ולא בני עדות אחרות שיעשו את זה.

<פנחס גנון: אנחנו נמצאים בסוף התהליך הזה.

<פנחס גנון: אנחנו בכל אופן נמשיך יחד עם צה"ל ללוות את המלש"בים הנוצרים.

<פנחס גנון: צריך לזכור שאנחנו לא מדברים על גיוס המוני – שלא נתבלבל.

<פנחס גנון: אנחנו מדברים בחוק המספרים הקטנים.

<פנחס גנון: אחוז המתגייסים בקרב העדה הנוצרית עומד על 50 בשנה- -

נחמן שי: מתוך?

איילת שקד: הכומר נדאף אמר לי שהתגייסו 94 חיילים במחזור מרס.

<קריאה: 94 בשנת גיוס.

נחמן שי: כמה זה מתוך הכלל?

<פנחס גנון: מתוך כ-3,000.

מירי רגב: הם פוחדים.

יצחק הרצוג: זה תהליך שלא היה לפניו.

יצחק הרצוג: חבר'ה, זה כמו החרדים.

יצחק הרצוג: תהליך גיוס איטי שהולך וגדל.

נחמן שי: 100 מתוך 3,000?

נחמן שי: אני רק שואל כמה.

<פנחס גנון: אני רק אשלים את הנתון.

<שאדי חלול: צריך להזכיר שלשירות לאומי מתגייסים 500 בשנה.

איילת שקד: 100 מתגייסים, ו-500 לשירות לאומי?

יצחק הרצוג: חבר'ה, זאת קהילה של 150,000 איש, לא יכול להיות לה יותר מדי.

נחמן שי: בסדר, אבל רק לדעת את הפרופורציה.

מירי רגב: תודה רבה לך, משרד הביטחון, על הדברים החשובים.

מירי רגב: לא התייחסת בעניין הכומר שילווה את החיילים הנוצרים מבחינה רוחנית, ויוכל אחר כך גם להתעסק גם בעניין הקבורה.

<פנחס גנון: מי שצריך לתת את התשובה הזאת זה משרד הדתות ומשרד הפנים.

<פנחס גנון: הוא מופקד על נושא הדת במדינת ישראל.

מירי רגב: אוקיי.

מירי רגב: משרד הפנים נמצא פה, והוא ידבר על העניין הזה.

מירי רגב: בבקשה.

<יוסי מצליח: אני יוסי מצליח, סגן מפקד מיטב – מנהל גיוס ובקו"ם תחת אותו גג עד לפני שבע שנים.

<יוסי מצליח: למעשה, אנחנו מעודדים את הפעילות המצוינת שקורית בקרב העדה ומרחיבים את ההסברה ואת פוטנציאל הגיוס.

<יוסי מצליח: מה שקרה פה בתקופה האחרונה והרמת הכפפה מצד הכומר והפורום שראשיתו בקצינים בצבא, אבל אנחנו ביקשנו מהם לקחת צעד אחורה כי הם עדיין קצינים, ולתת לפורום האזרחי להוביל את זה בצורה מצוינת.

<יוסי מצליח: המגמה חיובית.

<יוסי מצליח: הרמת הכפפה הזאת זה משהו שלא קרה הרבה זמן, וזה שאנחנו יכולים להבקיע ולהיכנס בקרב המגזר ולתת את האפשרות לפוטנציאל הנהדר הזה שיש בקרב אותם 3,000 בוגרי שנתון שיכולים להתגייס.

<יוסי מצליח: מתוכם מתגייסים רק כ-100.

<יוסי מצליח: נכון שאלה מספרים קטנים, אבל הם הולכים וגדלים.

<יוסי מצליח: לפוטנציאל הזה יש מקום רחב יותר במסגרת המקצועות הפרוסים בצבא.

<יוסי מצליח: אנחנו רוצים לשלב אותם בכלל המקצועות, ולאו דווקא להכווין אותם למקומות מאוד ברורים.

מירי רגב: אתם שומעים על החשש שלהם מהגיוס?

מירי רגב: אתם שומעים על החשש שלהם מלהגיע לנצרת עם מדים?

<יוסי מצליח: בוודאי, אבל צריך לזכור שבסוף גם בפעולות שאנחנו עושים בקרב ערים אחרות, פעולות שקשורות בעידוד הגיוס בטרם הגיוס – ההסברה, בעיקר.

<יוסי מצליח: כניסה לבתי ספר זה לא דבר שקורה במגזר מהרבה מאוד סיבות שאת חלקן מניתם פה כרגע.

<יוסי מצליח: לא טבעי שניכנס, זה כנראה לא יתקבל באותה רוח, וכנראה יהיו פעולות נגד אלה שייתנו יד.

<יוסי מצליח: אנחנו רוצים לקבל את הלגיטימציה הזאת, לתת להם יד ולהגיע לנוער כדי להסביר.

<יוסי מצליח: הגיוס לא מתחיל בלשכת הגיוס, אלא לפני כן בהסברה בבתי הספר.

<יוסי מצליח: כפי שציין פה גם ידידי פיני צריך לתת לעדה יחס זהה גם בעניין מינוי רכז במשרד החינוך וגם גיוס חיילת שעתידה להתגייס באמצע יולי ותשב בלשכת גיוס טבריה, תנתב ותזהה את האוכלוסייה ותיתן להם הפניות והסברה.

<יוסי מצליח: זה משהו שאנחנו רוצים להגיע אליו בנושא הזה.

<יוסי מצליח: כפי שציינתי, בסוגיה אנחנו צריכים להרחיב את מערך ההסברה טרם הגיוס.

<יוסי מצליח: לגבי סוגית הדת – מי שמרכז את הדת בצבא זה הרב הצבאי הראשי.

<יוסי מצליח: הוא הרב של כל הדתות.

<יוסי מצליח: לצורך העניין אנחנו לא מגייסים לו כהן או שיח' דרוזי.

<יוסי מצליח: בסוגיות מסוימות מתייעצים.

מירי רגב: הרב הראשי צריך שיהיה לו גורם מתחתיו שיתעסק עם העדה הנוצרית.

<יוסי מצליח: חד-משמעית.

<יוסי מצליח: הוא לא חייב להיות בצבא, הוא יכול להתייעץ במידת הצורך כמו שהתבצע בעבר – עם כל הגורמים המתאימים.

מירי רגב: תודה רבה לך.

מירי רגב: חברת הכנסת אילת שקד ולאחר מכן נעבור לגורמים הממשלתיים שביקשו לדבר.

איילת שקד: אני הייתי בנצרת לפני שבועיים ונפגשתי עם הכומר נדאף ועם אנשים מפורום העדה הנוצרית, והבנתי שהיום מתגייסים למגוון רחב של תפקידים: לצנחנים, להנדסה, למג"ב.

איילת שקד: נכון?

<יוסי מצליח: חד-משמעית.

איילת שקד: קודם כול זה מצוין.

איילת שקד: הם אמרו לי שאחרי שהם משתחררים דווקא הם מוצאים קושי להיכנס לתפקידים ציבוריים.

איילת שקד: כי למשל בחברת חשמל ובמשרד הפנים יושבים ברמות בכירות אנשים שמתנגדים לגיוס, והם מעדיפים לקחת מי שלא היה בצבא.

איילת שקד: מירי, זה מצב אבסורדי.

איילת שקד: החוק של יריב לוין, דרך אגב, בא לתקן.

איילת שקד: המדינה צריכה למצוא דרך לתגמל מתוך העדה הנוצרית את מי שמתגייס.

מירי רגב: אבל מה זה קשור למשרד הפנים?

איילת שקד: יושב מישהו במשרד הפנים, וכשמגייסים עובדים למשרד הפנים – בגלל שהוא מפקח המחוז – הוא מעדיף לא לקחת מישהו שהתגייס.

<קריאות: לא, לא.

ישראל חסון: אין דבר כזה.

מירי רגב: אנחנו נבדוק את זה ונעביר מכתב מסודר לשר הפנים.

איילת שקד: זה מה שאני שמעתי מאנשים בשטח בנצרת.

איילת שקד: אני מקווה שזה לא נכון, אבל זה מה ששמעתי.

<פנחס גנון: הסוגיה הזאת נדונה עם נציבות שירות המדינה בעקבות תלונה שלנו לאו דווקא כלפי הנוצרים, אלא כלפי המוסלמים שמשרתים וכלפי הבדואים.

<פנחס גנון: ישבנו עם נציבו שירות המדינה יעקב הולנדר בדיון ספציפי על העניין גם בזכאות למגרשים וגם במשרות ממלכתיות, ונאמר לנו שהדבר הזה הוא בניגוד לסמכותו בגלל הדמוקרטיה.

נחמן שי: "בגלל הדמוקרטיה".

איילת שקד: שהדבר הזה, מה?

מירי רגב: יש כאן בעיה שהם לא יכולים לעשות העדפה מתקנת.

איילת שקד: הם לא יכולים?

מירי רגב: הם לא יכולים, יש חקיקה במדינת ישראל.

מירי רגב: זה לא רק בזה – גם חיילים שמשתחררים לא מקבלים כל מיני עדיפויות, ואחד שלא התגייס מסיבה כלשהי מתמודד לאיזשהו תפקיד ומצליח, וזה שהתגייס – לא.

מירי רגב: פה בכלל אנחנו צריכים לעשות העדפה מתקנת.

איילת שקד: אז דווקא פה זה עוד יותר חשוב.

מירי רגב: אנחנו נעביר הצעת חוק ומכתב לשרת המשפטים.

מירי רגב: נדבר על זה אחר כך בסיכום.

מירי רגב: תודה.

מירי רגב: כל הגורמים הממשלתיים יענו אחר כך על כל השאלות שעלו כאן.

מירי רגב: יש כאן נציגות של הפטריארך?

<קריאה: לא.

מירי רגב: עמית ברק, בבקשה.

<עמית ברק: תודה, מירי, על הדיון החשוב.

<עמית ברק: אנחנו מלווים את החבר'ה של הפורום כמעט מיום הקמתו.

<עמית ברק: עזרנו להם לקום על הרגליים.

<עמית ברק: שאדי ואני שירתנו לפני כמעט 20 שנה ב-890 - -

מירי רגב: תציג את עצמך.

<עמית ברק: עמית ברק מתנועת "אם תרצו".

<עמית ברק: דיברו פה על כך שיש כל הזמן גיוס של נוצרים וכל הזמן היה.

<עמית ברק: עכשיו פעם ראשונה אנחנו עדים למשהו היסטורי – חבר'ה יוצאים מהארון – מגיוס של בודדים בשקט יש פה התארגנות אזרחית, דמוקרטית, יפה שמעודדת את החבר'ה שרוצים ומבטאים קולות של רבים ואפילו כנראה של הרוב בעדה הנוצרית, אבל עדיין מפחדים בגלל ההסתות, הלחצים והרדיפות והדברים ששמענו מאיילת.

<עמית ברק: אנחנו שמענו עדויות שגם במחוז צפון של משרד החינוך זה קורה.

<עמית ברק: מפקחים מהמגזר הערבי שלא רואים בעין יפה את העניין של הגיוס מזיזים אחורה - -

<קריאה: אגב, חנין זועבי - - - רק שתדעו.

<עמית ברק: - - מזיזים אחורה מועמדים שמגיעים ממשפחות ששירתו בצבא או בשירות לאומי.

<עמית ברק: אני נולדתי וגדלתי בנצרת עילית.

<עמית ברק: אני מכיר את כל המתחים האלה מקרוב.

<עמית ברק: זה המפתח לדו קיום וליחסים תקינים – הסיפור הזה שאנחנו רואים פה.

<עמית ברק: אסור למדינת ישראל ולחברה הישראלית לעצור ולהפקיר את החבר'ה האלה לבד.

<עמית ברק: המפתח לכל העניין של פטריארכיה זה פשוט המינוי של הכומר מטעם המדינה.

<עמית ברק: זה יוריד את הלחצים מהכומר, זה יוריד את הלחצים מהפטריארכיה.

<עמית ברק: זה דבר שהמדינה צריכה להיות אחראית עליו ולא אף אחד אחר.

<עמית ברק: תודה.

מירי רגב: תודה.

מירי רגב: חבר הכנסת נחמן שי ואחר כך אלי חזן.

נחמן שי: אני רוצה לשאול שאלה: מי בצה"ל מופקד על צורכי הדת של החיילים הנוצרים?

<יוסי מצליח: הרבנות הצבאית אחראית על כל מה שקשור בדת בצבא.

נחמן שי: זה הבנתי.

נחמן שי: האם יש כוהני דת מוסלמים שמשרתים בצה"ל?

<יוסי מצליח: לא.

<יוסי מצליח: גם לדרוזים אין.

נחמן שי: לאף אחד אין.

<פנחס גנון: בצה"ל קיימת הרבנות הצבאית, ובני העדות השונות: דרוזים, צ'רקסים, מוסלמים, נוצרים מקבלים את השירות הדתי הזה ממשרד הדתות.

<פנחס גנון: אבל הרבנות הצבאית מלווה.

נחמן שי: איך היא יודעת לטפל בצרכים של דתות אחרות?

<יוסי מצליח: מאנשי הקשר האלה שציינו שנמצאים.

<יוסי מצליח: לדרוזים יש השיח' טריף - -

ישראל חסון: - - -

נחמן שי: אני נולדתי אתמול, תן לי שנייה.

מירי רגב: ישראל, אתה תכף מדבר.

מירי רגב: תן לנחמן לדבר.

נחמן שי: אני רוצה לשמוע, זה מעניין אותי.

נחמן שי: העלו פה בעיה.

נחמן שי: הרבנות הצבאית מטפלת בנוצרים?

<יוסי מצליח: הרבנות הצבאית מטפלת בכלל הדתות.

<יוסי מצליח: היא מתואמת עם נציגים שיש במגזר.

<יוסי מצליח: נתתי לדוגמה את השיח' של הדרוזים שמדבר דרך מנהל האוכלוסיות.

<יוסי מצליח: יש מחלקה שלמה ברשות אלוף משנה שמרכזת את כל האוכלוסיות של המיעוטים בצבא – צ'רקסים, דרוזים, בדואים, נוצרים.

<יוסי מצליח: אם יש סוגיות שקשורות בדבר הזה הן מועברות גם דרכה.

<יוסי מצליח: במידת הצורך אם יש תהיות שאנחנו לא יודעים אז מנהלים את השיח מול הגורמים הספציפיים.

<יוסי מצליח: ימונה הכומר גבריאל בנושא אז יתייעצו אתו כמו שיש השיח' מועאף טריף אצל הדרוזים.

נחמן שי: מעולם לא היה?

<יוסי מצליח: אין כומר או מישהו - - -

נחמן שי: למשל, בצבא האמריקני או בצבאות אחרים – יש.

<יוסי מצליח: יש דברים בצבא האמריקני שאין לנו.

נחמן שי: זה לא בגלל הגודל.

נחמן שי: יש להם גם מסוקים שאין לנו.

נחמן שי: אני מדבר על הכרה בצורך אנושי מסוים כשאתה רוצה להגיע לאדם בן אמונתך ושתהיה לך הידברות אתו.

נחמן שי: זה לא דומה.

נחמן שי: אני תמה קצת שצה"ל לא חשבו על הבעיה הזאת.

<יוסי מצליח: זה לא בפורום הזה עם הנציגים המתאימים.

נחמן שי: יכול להיות.

נחמן שי: אני רוצה להגיד עוד משהו לגופו של עניין.

נחמן שי: אנחנו צריכים להטות אוזן קשבת לדברים ששמענו פה היום.

נחמן שי: חשוב מאוד לא ללחוץ.

נחמן שי: אנחנו מנסים לפעול בדרך חוקית, אבל אם יש אנשים צעירים, מלש"בים, שמגיעים לגיל גיוס ורוצים לשרת בצה"ל אנחנו צריכים לפתוח בפניהם את כל הדלתות ולפעול מאוד בנחישות בעניין הזה.

נחמן שי: זה מה שאני מציע שהוועדה תאמר בסוף הדיון.

מירי רגב: תודה רבה, נחמן.

מירי רגב: אלי חזן ואחריו חבר הכנסת ישראל חסון.

<אלי חזן: תודה.

<אלי חזן: אני פה בשם מכון ירושלים לצדק.

<אלי חזן: אנחנו עובדים בעיקר עם ה-state department בארצות-הברית.

<אלי חזן: קודם כול התהליך הוא מבורך – גם עצם כינוס הדיון בוועדה כאן הוא תהליך יוצא מן הכלל.

<אלי חזן: אנחנו רוצים לחזק את ידיכם מעל הכול.

<אלי חזן: אנחנו מכינים דוח שקשור לחופש הדת במזרח התיכון בהשוואה למדינת ישראל, ולכן נכניס גם את העניין הזה.

<אלי חזן: חשוב מאוד שזה ייאמר, ולא רק בארץ, אלא גם בחו"ל.

מירי רגב: תודה רבה.

מירי רגב: חבר הכנסת ישראל חסון, בבקשה.

ישראל חסון: תודה לך.

ישראל חסון: לדעתי, יש תהליך איטי, רגיש, ונכון שמתקדם בקצב שלו, שאולי אפשר להאיץ אותו, אבל בדבר אחד אני מציע לוועדה לרשום לעצמה ארבעה סימני קריאה: יש בעניין הזה רגישות שמעורבות יתר יכולה להזיק לתהליך.

ישראל חסון: חד וחלק.

ישראל חסון: אני אומר לכם שאנחנו כאן צריכים להיות מאוד נבונים במידת המעורבות שאנחנו צריכים לקבוע.

ישראל חסון: כי קל מאוד לנטות אחרי אמירה כזאת או אחרת.

ישראל חסון: אני יכול לשים פה שלוש שאלות.

ישראל חסון: אני אתן לכם דוגמה: כמה חללים נוצרים יש?

נחמן שי: בהיסטוריה.

ישראל חסון: לא, עכשיו.

ישראל חסון: חללי צה"ל.

<פנחס גנון: 12.

ישראל חסון: המשפחות שלהם מטופלות בסדר?

<פנחס גנון: ודאי.

ישראל חסון: שימי לב – אחד אומר לי "לא", אחד אומר "כן".

<פנחס גנון: אגף ההנצחה במשרד הביטחון מטפל בכל החללים ללא הבדל דת, גזע ומין.

<שאדי חלול: החללים שלנו תחת אגף בדואים והולכים ליד לבנים של הבדואים.

<שאדי חלול: אנחנו מוכרים כבדואים ולא כנוצרים.

ישראל חסון: שאדי, לא זאת הייתה השאלה שלי.

ישראל חסון: אין לי ספק שחלל צה"ל – לא משנה מה דתו – מקבל את הזכאויות שמגיעות לו.

ישראל חסון: לא זה היה הדיון.

ישראל חסון: יש חללים נוצרים שהם בכפרים מעורבים, נכון?

<קריאות: נכון.

ישראל חסון: לדוגמה, טורעאן, אבו-רוז'ה.

מירי רגב: אנחנו נהיה בעוד שבועיים בטורעאן.

ישראל חסון: האם מישהו מהמשפחות השכולות הנוצריות בכפרים מעורבים סובלים מאיזושהי בעיה פנימית?

ישראל חסון: אני אומר לך, התשובה היא חדה וחלקה – לא.

מירי רגב: בנצרת כן.

<שאדי חלול: השאלה מה זה "סובלים".

מירי רגב: מאיימים עליהם, מתנכלים להם?

מירי רגב: בוודאי שהם סובלים.

מירי רגב: בנצרת כן.

מירי רגב: אולי בטורעאן לא.

<שאדי חלול: בטורעאן ירו עליהם גם.

מירי רגב: אפשר להסתיר את הדברים ולהגיד שאין בעיה.

מירי רגב: אבל יש בעיה.

ישראל חסון: אני מבין את רוח הדברים שלך, אני מבין את רוח הדברים שלו.

ישראל חסון: אני אומר לכם – אתם עושים טעות ענקית.

מירי רגב: אוקיי.

ישראל חסון: לא "אוקיי", תני לי עכשיו להגיד לך למה אתם עושים טעות ענקית.

ישראל חסון: אני אגיד את זה בדקה.

ישראל חסון: הטעות הענקית היא שיש פה מהלך של מיעוט בתוך מיעוט בתוך מיעוט, והוא לא יכול להתרומם ולשהות בצורה חדה וישירה, כי אז את תעוררי התנגדות.

ישראל חסון: אם המטרה שלנו היא לדחוף את הנוצרים כעדה לפינה – וזאת עדה אינטליגנטית, עדה מכובדת ועדה שיודעת לתמרן את עצמה.

ישראל חסון: דרך אגב, כשאת בוחנת את סך כל המינויים הציבוריים הנוצרים – ברוך השם.

<מנצור בהיש: הם מובילים.

ישראל חסון: הם יותר ממובילים – וברוך השם, עיני לא צרה בהם.

ישראל חסון: ולא רק שעיני לא צרה – הלוואי שזה גם יגבר.

ישראל חסון: אני אומר לכם, חבר'ה, אתם עושים פה מהלך של ניתוח מוח עם פטיש.

ישראל חסון: תיזהרו מזה.

ישראל חסון: יש פה דחיפה מוגזמת.

ישראל חסון: מי יתערב פה בפטריארכיה?

ישראל חסון: תגידו, אתם בסדר?

נחמן שי: דיברנו על זה.

ישראל חסון: זה שדיברתם – בסדר, אני רוצה להגיד.

נחמן שי: בסדר, אתה מצטרף לדברים שלנו.

ישראל חסון: מי מתערב בפטריארכיה?

ישראל חסון: מה, אתם מטורפים?

<מתן פלג: הוא התערב, הוא נכנס למשחק הפוליטי.

ישראל חסון: עם הפטריארכיה אנחנו יודעים להסתדר - -

מירי רגב: אתה יודע להסתדר, אבל הנוצרים בשטח לא יודעים להסתדר.

<קריאה: דובר הפטריארך משבח את חברי הכנסת הערבים על הדברים שלהם נגד הגיוס - -

מירי רגב: זאת אמירה מאוד בעייתית.

מירי רגב: חבל, כבר הגענו לאיזשהו מצב, והכנסת את זה למצב אחר.

מירי רגב: הגענו לאיזושהי הבנה.

מירי רגב: אבל תגיד את מה שאתה רוצה.

ישראל חסון: אני אגיד מה שאני רוצה.

ישראל חסון: עם מכלול האינטרסים שיש למדינת ישראל ומכלול המגעים שיש למדינת ישראל בסוגית הפטריארכיה – שזה מתחיל באדמות ובהקדשים ונגמר בעוד מיליון ואחד דברים – רבותיי, תעשו לי טובה – לא ברגישות שלכם.

<קריאות: - - -

<שאדי חלול: סליחה, ברשותך, אני רוצה להגיד משהו.

<שאדי חלול: הפטריארכיה מיוצגת על-ידי יוונים שלא קשורים לכאן.

<שאדי חלול: אנחנו אזרחי המדינה הנוצרים שסובלים מרדיפות, מנציג של הפטריארכיה מבית צ'חור שמהלל את חנין זועבי ואת באסל גטאס שרוצים להפשיט את הגלימות לכהן הדת שתומך במדינת ישראל ורוצה לשלב את האוכלוסייה במדינת ישראל.

<שאדי חלול: אנחנו לא מבקשים לתקוף את הפטריארכיה.

<שאדי חלול: מה פתאום?

<שאדי חלול: אנחנו רוצים לתקוף את הפטריארכיה שלנו?

<שאדי חלול: מי אמר את זה בכלל?

<שאדי חלול: שמעתם אותי אומר שאני רוצה לתקוף את הפטריארך?

<שאדי חלול: אני רוצה את הזכויות שלי במדינה, שיהיה לי חופש ביטוי.

<שאדי חלול: אם תגידו לי, דו-קיום או חופש ביטוי או החופש שלי – אני מעדיף קודם כול חופש ואחר כך שיהיה דו-קיום.

<שאדי חלול: קודם כול לכבד אותי כמו שאני, ובמה שאני מאמין.

<שאדי חלול: לא לבוא ולכפות עליי מה שאני צריך כדי להיות ערבי כדי לקבל אותי.

איילת שקד: בסדר, בזה המשטרה צריכה לטפל בבעיות האלה.

מירי רגב: אני מבקשת את ההתייחסות של משרד הפנים.

מירי רגב: בבקשה, תציג את עצמך.

<שוקי אמרני: אני אפתח בכמה משפטים, וככל שיידרש, יעקב סלאמה שהוא מנהל אגף בכיר לעדות אצלנו במשרד - -

מירי רגב: למה הוא לא יכול להציג אם הוא מנהל העדות?

<שוקי אמרני: אני מופקד על הנושא הזה.

<שוקי אמרני: ברמה העקרונית המשרד שלנו תומך בכל אחד שמתגייס לצבא וכל אחד שמעודד לשרת בצבא כי זאת זכות, ואנחנו מגנים כל פעילות נגד אנשים שפועלים נגד מימוש הזכות הזאת.

<שוקי אמרני: במשרד שלנו, כפי שציינתי, יש לנו אגף בכיר לעדות שמרכז את הטיפול בעדות הלא יהודיות בכל מה שקשור להבטחת אספקת השירותים השונים ופעילות כזאת או אחרת שמבוצעת.

<שוקי אמרני: ככל שאנחנו מטפלים בסוגיה הספציפית הזאת הרי שאנחנו לא רואים את זה כמשהו בפן הדתי עצמו, אלא מדובר בפעילות שנעשתה בידי הכומר.

<שוקי אמרני: הייתה התייחסות מסוימת, ומנהל האגף שהתבקש על-ידי המשרד נפגש עם הפטריארך - -

מירי רגב: מה זה "לא דתית"?

מירי רגב: יש כאן מכתב של חברת הכנסת זועבי אל הכומר שאומר: מה שאתה עושה זה לסכן את הנער הנוצרי כאשר אתה מפריד אותו מעמו והופך אותו לאויב של עמו.

מירי רגב: יש כאן עניין של מוסלמי, יהודי ונוצרי.

מירי רגב: אתה רוצה להגיד לי שזה לא עניין נוצרי?

מירי רגב: אני לא מבינה, אתם נרדמתם בשמירה.

מירי רגב: לא מעניין אותי מה המשרד שלך עושה.

מירי רגב: אנחנו באנו לכאן לדיון בנושא הכומר גבריאל, וכיצד אנחנו מאפשרים לאזרחים נוצרים שרוצים להתגייס לצבא, להתגייס בלי איומים.

מירי רגב: יש כאן חברת כנסת ששולחת מכתב לכומר ומאיימת עליו מכיוון שהוא מעודד נוצרים להתגייס.

מירי רגב: האם זה קשור לדת או לא קשור לדת?

<שוקי אמרני: גברתי הנכבדה, משרד הפנים לא מטפל בחברי כנסת, אין לנו סמכות לטפל בחברי כנסת, ואין לנו סמכות לטפל באנשים שמאיימים.

<שוקי אמרני: זה המשטרה צריכה לעשות.

מירי רגב: תכף נשאל את המשטרה מה היא עשתה, אבל אתה כאחראי על הדתות צריך להבין שיש כאן בעיה עם נוצרים ומוסלמים בנצרת, וצריך לטפל בה.

<שוקי אמרני: אם יורשה לי לומר את דבריי – המשרד שלנו במסגרת הסמכויות לא יכול לטפל לא בחבר כנסת ולא במישהו מאיים, אלא גופים אחרים.

<שוקי אמרני: במסגרת הטיפול שלנו מנהל אגף בכיר לעדות יעקב סלאמה שיושב כאן, נפגש עם הפטריארך, נמצא בקשרים טובים איתם, וקיבל ממנו תשובה די ברורה שאין שום כוונה לפגוע בכומר.

<שוקי אמרני: ככל שזה תלוי בנו אנחנו לא ניתן ידנו לעשות זאת.

<שוקי אמרני: ככל שאנחנו יכולים לעשות לא ניתן לדבר הזה שייעשה.

מירי רגב: סלאמה, מכיוון שאתה דיברת אישית עם הפטריארך, יש לך מושג מדוע הדובר של הפטריארך הוציא הודעה שהכומר יודח מתפקידו בעקבות זה שהוא מעודד אזרחים נוצרים להתגייס לצבא?

<יעקב סלאמה: הכומר לא יודח מתפקידו, וגם לא ייפגע.

<יעקב סלאמה: זאת הבטחה של הפטריארך.

מירי רגב: זה חשוב לי לשמוע – הכומר לא יודח מתפקידו.

<יעקב סלאמה: לא יודח ולא ייפגע.

<יעקב סלאמה: זאת עמדתו של הפטריארך.

מירי רגב: זאת אומרת שמישהו כאן הוציא הודעה שלא תואמה עם הפטריארך.

<יעקב סלאמה: לא ייצאו עוד הודעות כאלה.

<קריאה: האם הוא יקבל אישור כניסה לכנסיית הבשורה בנצרת?

מירי רגב: מה שאלת?

<אליאס עובייד: הכומר מודח מנצרת, אסור לו להיכנס לכנסייה.

<אליאס עובייד: האם הוא יוכל להיכנס לכנסיית הבשורה?

מירי רגב: האם הכומר לא יכול להיכנס לכנסיית הבשורה בנצרת?

<יעקב סלאמה: הכומר הוא עדיין ראש הקהילה ביפיע – תפקיד שהיה בו בעבר – והוא לא יזוז מהתפקיד הזה.

מירי רגב: האם הוא יכול להיכנס לכנסיית הבשורה בנצרת?

<יעקב סלאמה: לא - - - על הכנסייה.

<יעקב סלאמה: הוא היה בתפקיד של ראש קהילה ביפיע, והוא ממשיך להיות ראש הקהילה ביפיע.

<עמית ברק: והוטל עליו חרם בנצרת שלא יקיים שם טקסים דתיים.

ישראל חסון: תגידי, כל רב יכול להיכנס לכל בית כנסת?

מירי רגב: כן, כן.

ישראל חסון: מה "כן, כן"?

מירי רגב: כל רב יכול להיכנס לכל בית כנסת.

ישראל חסון: גם הוא יכול להיכנס.

מירי רגב: אף פעם לא שמעתי שרב ראשי אומר למישהו, אל תיכנס לבית כנסת.

ישראל חסון: בסדר, אוקיי.

מירי רגב: סלאמה, אני מבקשת שתבדוק את העניין של הכנסייה בנצרת.

<יעקב סלאמה: מי שאחראי על הכנסייה בנצרת הוא מועצת העדה האורתודוכסית בנצרת.

<יעקב סלאמה: אם מישהו מנע ממנו זאת המועצה הזאת שראש המועצה קם נגד הכומר גבריאל.

מירי רגב: מי זה ראש המועצה?

מירי רגב: למי הוא כפוף?

<יעקב סלאמה: הוא לא כפוף לפטריארך.

מירי רגב: אבל מי אחראי על הכנסייה הזאת?

<קריאה: המועצה.

מירי רגב: מי מסבסד את המועצה הזאת?

<קריאה: יש להם נכסים בנצרת.

מירי רגב: זאת אומרת הפטריארך והמדינה לא מסבסדים אותם.

<קריאות: לא.

מירי רגב: אוקיי, משרד הפנים אני מבקשת מכם לבדוק.

מירי רגב: שוקי, א', מי מממן את כנסיית הבשורה המועצה?

מירי רגב: מתוקף מה המועצה קובעת איזה כומר יכול להיכנס לכנסייה ואיזה לא.

מירי רגב: אני מבקשת שמשרד הפנים יבדוק את זה.

מירי רגב: עוד נושא שלא ענית לי עליו בעניין התפקידים.

<שוקי אמרני: גם הגיוס עלה כאן.

<שוקי אמרני: לסיכום הסוגיה, משרד הפנים, במסגרת הסמכויות שלנו נעשה הכול שלא יפגעו באף איש דת נוצרי שמעודד או פועל לגיוס לשירות בצה"ל.

<שוקי אמרני: שנית, אני לא חושב שיש מקום, גברתי, שתשלחי מכתב לשר הפנים בנוגע להעסקת נוצרים במשרד הפנים.

<שוקי אמרני: הליך של קליטת עובדים בשירות הציבורי נעשה במסגרת מכרזים, במסגרת נציבות שירות המדינה.

<שוקי אמרני: הסוגיה הזאת עלתה ב-1994, הגיעה לפתחו של בג"ץ בכל מה שנוגע למתן עדיפות מסוימת בזמנו; ב-94' כשהכניסו אנשים מבני העדות הלא יהודיות לשירות הציבורי בג"ץ אמר את דברו שאי אפשר לתת עדיפות בסוגיה של גיוס לצה"ל – כן או לא, ולכן מדובר כאן בפן חוקי.

<שוקי אמרני: ככל שזה נוגע למשרד הפנים אנחנו לא יודעים על שום מקרה שמישהו נפגע בגלל שהוא שירת לצה"ל – אני לא רוצה לומר "להפך" – ולא התקבל לעבודה בגלל שירותו בצה"ל.

איילת שקד: אתה צודק.

איילת שקד: היום זה חוקי, והתפקיד שלנו כמחוקקים זה לשנות את זה, וכן לתת העדפה למי שמתגייס לצה"ל.

מירי רגב: בסדר, הבנתי את העניין.

מירי רגב: זה נושא שנטפל בו.

מירי רגב: זה לא קשור למשרד הפנים, זה נושא מערכתי יותר.

מירי רגב: אתה רוצה להגיד משהו, סלאמה?

<יעקב סלאמה: אני רוצה להגיד שהנוהל של שירותי דת לעדות הלא יהודיות בתוך הצבא הוא שאנחנו בקשר טוב עם מנהל מִנהל האוכלוסיות אלוף משנה רמיז.

<יעקב סלאמה: כתבנו יחד נוהל קבורה לחללים מוסלמים, והנוהל הזה עובד יוצא מן הכלל היטב.

מירי רגב: אבל הוא לא מוסלמי, הוא נוצרי.

<יעקב סלאמה: נדרשנו לזה כמה פעמים, לצערי, וזה עבד היטב - -

מירי רגב: אבל הם נוצרים, הם לא מוסלמים.

<יעקב סלאמה: הוא דיבר על - - - ופתרנו את הבעיה.

<יעקב סלאמה: הייתה בעיה בעכו לפני 20 שנה, ומאז אין בעיה.

<יעקב סלאמה: לגבי הקבורה הנוצרית – מדי פעם הם בקשר אתנו.

<יעקב סלאמה: אבל אני רוצה להגיד לכם גם שיש יותר מעדה נוצרית אחת.

<יעקב סלאמה: כומר יווני הוא לא מקובל, הוא לא יכול לתת שירותי דת ללטינים או ליוונים קתולים.

<יעקב סלאמה: צריך ארבעה או חמישה כאלה - -

מירי רגב: אז צריך להתייעץ עם הגורמים הרלוונטיים.

<יעקב סלאמה: האגף שלי והמחלקה הנוצרית בתוך האגף יכולים לספק שירותים אם נידרש.

מירי רגב: משרד החוץ, בבקשה.

מירי רגב: מי אתה?

<סיזאר מרג'יה: אני מנהל המחלקה הנוצרית.

מירי רגב: איפה?

<סיזאר מרג'יה: במשרד הפנים.

<שוקי אמרני: באגף אצלנו.

<מנצור בהיש: אני בהיש מנצור, מנהל המחלקה הבין-דתית.

<מנצור בהיש: אנחנו עם משרד הפנים ועם המועצה לביטחון לאומי קיימנו צוות חשיבה כדי לחזק את המעמד הנוצרי במדינת ישראל כי לנו יש חשיבות כמשרד החוץ ומשרדי ממשלה לנוכחות הנוצרית בארץ הקודש.

<מנצור בהיש: זה דבר שאנחנו מבצעים אותו, ואני מקווה שעבודת המטה תמשיך כדי לסיים את העבודה.

<מנצור בהיש: שנית, לדעתי, אנחנו מערבבים שתי סוגיות.

<מנצור בהיש: יש סוגיית ההתנכלות, ויש סוגיית הגיוס והקשר שלה עם אנשי הדת.

<מנצור בהיש: אני מבין שבנושא ההתנכלות את מטפלת מול המשטרה כדי להביא למשפט את מ שמנסים לאיים על אותם קצינים משוחררים או אנשי דת.

<מנצור בהיש: זאת העבודה של המשטרה.

<מנצור בהיש: לדעתי, כמו שאמרו חברי הכנסת ישראל חסון ובוז'י הרצוג, אנחנו צריכים להוריד פרופיל בכל הסוגיה הזאת.

<מנצור בהיש: ההתעסקות הזאת מזיקה למדינת ישראל כי כל מי שרוצה להתגייס – ואנחנו יודעים את המספרים כמו שהצבא יודע את המספרים – יכול להתגייס ולא צריכה להיות בעיה בנושא הזה.

מירי רגב: מצוין.

<מנצור בהיש: לערב את הפטריארך היווני האורתוכסי זאת טעות אחת גדולה - -

מירי רגב: שוב, אנחנו לא מערבים אותו.

מירי רגב: אילולא הדובר שלו היה מוציא את ההודעה זה לא היה מגיע לפטריארך.

<מנצור בהיש: יעקב סלאמה, ראש אגף עדות, הסביר.

מירי רגב: הבנתי.

מירי רגב: אז בזה זה נגמר.

מירי רגב: מבחינתי אין שום בעיה עם הפטריארך, יש בעיה עם הדובר שהוציא את ההודעה.

<מנצור בהיש: את צריכה להבין שהכמרים שנמצאים בארץ – ויש הרבה כמרים מזרמים ומכנסיות שונות – הם לא עובדי מדינה כמו האימאמים או הרבנים ולא מקבלים משכורת מישראל.

<מנצור בהיש: הלוואי שהיו מסכימים לקבל משכורת מישראל, ואז אפשר היה להסדיר את המעמד שלהם בצורה מכובדת.

מירי רגב: מקובל עליי מה שאתה אומר.

<מנצור בהיש: אנחנו מציעים לדון כמה שפחות בסוגיה הזאת.

<מנצור בהיש: משרד הפנים מספיק מקושר ומחובר בפטריארכיה בשביל לפתור את הבעיות בין הכומר נדאף עם הדובר ועם הפטריארך.

איילת שקד: הבנו עכשיו חברי הכנסת שעדיף להוריד פרופיל בעניין הפטריארך, ובטח עם מה שהוא אמר שלא יפגעו בכומר.

איילת שקד: השאלה שכולנו יחד צריכים לשאול היא איך מעודדים את הגיוס הזה.

איילת שקד: המדינה צריכה לחשוב על דרכים לעודד את זה.

<מנצור בהיש: הדרוזים שהתגייסו ב-48' עד 56' התנדבו לגיוס, והייתה מלחמת עולם למה מתגייסים, ואיך מתגייסים עד שהצליחו לעשות את זה.

<מנצור בהיש: זה צריך להיות תהליך איטי בפרופיל נמוך ולא לעשות יותר מדי רעש.

<מנצור בהיש: עשיית רעש מזיקה למדינה ומזיקה לאוכלוסייה.

איילת שקד: איך בדרוזים זה הצליח?

מירי רגב: זה לא הדיון עכשיו, אני מצטערת.

מירי רגב: עכשיו אנחנו דנים בנושא נקודתי, ואני לא רוצה לפתוח את הנושא.

מירי רגב: עמר בר-לב ולאחר מכן משטרת ישראל.

עמר בר-לב: ראשית, אני רוצה להתייחס לדברים של חברת הכנסת שקד.

עמר בר-לב: חברת הכנסת שקד, הזכרת התנכלות לרעה למי שמתגייס לצה"ל.

עמר בר-לב: אז לפני שאנחנו מדברים על העדפה מתקנת – וכאן דיברו ממשרד הפנים על החוק ועל שוויון הזדמנויות, אז דבר ראשון צריך לבדוק הלכה למעשה את השמועות ששמעת.

עמר בר-לב: אם הן נכונות אז מיד צריך לתקן את זה.

מירי רגב: אם הן נכונות?

מירי רגב: היינו כבר כמה פעמים בנצרת וראינו את זה.

עמר בר-לב: אז צריך לפנות למשרדים הרלוונטיים עם השמות ולדאוג שלפני שיש העדפה מתקנת שיהיה לפחות שוויון הזדמנויות.

עמר בר-לב: שנית, אני בהחלט מצטרף לעניין של הפרופיל הנמוך.

עמר בר-לב: גם הוועדה הזאת הולכת על חבל דק וצריך לבחור את השביל הנכון.

עמר בר-לב: יש לנו, לצערי, דוגמה אחרת – רעיון מאוד חשוב של שוויון בנטל וגיוס חרדים.

עמר בר-לב: ראינו שברגע שוועדת פרי התחילה לעבוד – ושוב, מבחינת העיקרון אני מאוד בעד העיקרון הזה, כמובן – קרתה תופעה הפוכה בקרב החברה החרדית של התכנסות והתנכלות לחרדים שמתגייסים לצה"ל.

עמר בר-לב: לכן במובן הזה אני בהחלט מסכים לדברים שנאמרו.

עמר בר-לב: צריך ללכת מתחת לפני השטח, צריך לתת רוח גבית לתהליך הזה, צריך למצוא דרכים לעידוד אלה שמתגייסים לצה"ל, ומאוד להיזהר מלעבור קו שעלול לגרום לתופעה הפוכה.

מירי רגב: תודה רבה לך.

מירי רגב: משטרת ישראל, בבקשה.

מירי רגב: אני מבקשת שתתייחסי לכמה דברים: א', האם קיבלתם תלונות על חברת הכנסת זועבי ועל חבר הכנסת באסל גטאס ששניהם קראו לכומר גבריאל להימנע מגיוס של אזרחים נוצרים לצה"ל, איימו עליו וגם סגרו בפניו את הכנסייה בנצרת.

מירי רגב: האם אתם יודעים על זה?

מירי רגב: האם עשיתם עם זה משהו?

מירי רגב: שנית, האם בדקתם את האיומים שהיו על שני הכמרים שהיו חלק מפורום הגיוס והחליטו לעזוב את הפורום מכיוון שאחד זרקו עליו – מה אמרת, שאדי?

<קריאה: ניקבו לו צמיגים.

<שאדי חלול: מגבת עם דם.

מירי רגב: וזרקו לו מגבת עם דם.

<רויטל קרקו: בראשית הדברים אני אפתח בכך שמשטרת ישראל רואה בחומרה רבה כל תלונה בגין הסתה כנגד בעלי תפקידים ועל אחת כמה וכמה נגד אנשי דת על רקע עיסוקם.

<רויטל קרקו: אני גם אציין שתלונות מהסוג הזה עוברות ונדרשות באישור היועץ המשפטי בכלל לפתוח בחקירה - -

מירי רגב: אין שום בעיה, אפשר לבקש אישור מהיועץ המשפטי לממשלה.

מירי רגב: אני מתארת לעצמי שאם אלה היו חברי כנסת אחרים, מהימין הקיצוני, בוודאי צ'יק-צ'ק היינו פותחים בחקירה.

מירי רגב: אז אותו דבר כאן – כל חבר כנסת הוא שווה.

מירי רגב: כל חבר כנסת שמאיים על איש ציבור צריך להיחקר.

מירי רגב: הפעם אי אפשר להגיד כמו במרמרה, "לא ראיתי, לא שמעתי, לא ידעתי" כמו שאמרה חברת הכנסת זועבי.

מירי רגב: יש כאן מכתב של חברת כנסת זועבי וחבר כנסת גטאס שמאיימים על הכומר גבריאל משום שהוא בעד גיוס של אזרחים נוצרים לצה"ל.

מירי רגב: יש כאן מספיק אמירות חזקות; שהיועץ המשפטי לממשלה יחליט מה הוא עושה עם זה.

מירי רגב: גם נעביר את זה, כמובן, ליושב-ראש הכנסת.

מירי רגב: אני שמחה שמנכ"ל הכנסת נמצא כאן.

נחמן שי: - - -

מירי רגב: היא לא, אבל אני לא מוכנה שחברי כנסת יאיימו.

מירי רגב: עם כל הכבוד.

מירי רגב: נמצא פה מנכ"ל הכנסת, ברוך הבא.

מירי רגב: בבקשה, משטרת ישראל.

<רויטל קרקו: אם גברתי הייתה נותנת לי לסיים את המשפט היא הייתה יודעת שעל חלק מהתלונות – לפחות המוקדמות – כבר ניתן אישור, והליך החקירה מתבצע.

<רויטל קרקו: יש בסך הכול שמונה תלונות – מאותו מתלונן בעצם - -

מירי רגב: כלפי אזרחים או כלפי חברי כנסת?

<רויטל קרקו: גם וגם.

<רויטל קרקו: חמש מתוך התלונות האלה הן בהליכי חקירה מתקדמים.

<רויטל קרקו: זה תהליך חקירה מואץ שהוא כבר לקראת סיום ומיצוי והעברתו לפרקליטות לבחינה.

<רויטל קרקו: אני אציין כהערת אגב, אבל צריך לקחת את זה בחשבון שחלק מהדברים, גם אלה שעולים כאן בדיון, אפשר להכניס אותם תחת הכותרת של חופש הביטוי וחלקם אכן כעבירה פלילית של הסתה.

מירי רגב: אין בעיה עם זה.

<רויטל קרקו: הסוגיה הזאת צריכה להיבחן מול הפרקליטות לאחר מיצוי כל הליך החקירה.

<רויטל קרקו: מכיוון שמדובר בתיק חקירה פתוח שמתנהל אני לא אתייחס לפרטים, אבל אני כבר אציין ששלושה אנשים נחקרו בתיק, חלק מהם אישרו את המיוחד להם ונותנים פרשנות כזאת או אחרת לדברים - -

ישראל חסון: סליחה, מתי החקירה החלה?

ישראל חסון: מתי הוגשה התלונה הראשונה?

<פנחס גנון: ב-17 באוקטובר 2012.

מירי רגב: זה היה אחרי הכנס הראשון שעשו בנצרת עילית על הגיוס.

ישראל חסון: אני רוצה שאת, גברתי, תביני רגע מה נאמר לנו פה.

ישראל חסון: אומרים לנו מילים, אני רוצה להבין את התכל'ס.

ישראל חסון: אם ב-17 באוקטובר נחקרו שלושה אנשים, והפרקליטות עוד לא קיבלה החלטה - -

מירי רגב: שנה אחרי.

ישראל חסון: - - אני מניח שכנראה במילניום השלישי - -

<רויטל קרקו: זה לא מה שנאמר, אדוני.

<רויטל קרקו: אני לא אמרתי שהם נחקרו ב-17 באוקטובר.

ישראל חסון: לא, ב-17 באוקטובר הוגשה התלונה.

מירי רגב: הוא שאל שאלה מאוד ברורה: מתי התלונה הוגשה?

<רויטל קרקו: חלק מהתלונות שהוגשו הם לא רק בעקבות המסמך שברשותך.

<רויטל קרקו: אם תסתכלי על התאריך הוא המאוחר מבין התלונות.

<רויטל קרקו: אני מדברת על תלונה ראשונה - -

מירי רגב: המכתב של חברת הכנסת זועבי נשלח מלשכתה בכנסת לאב גבריאל נדאף ב-1 בנובמבר 2012, והכנס של התנועה הקומוניסטית בנצרת בהשתתפות חבר הכנסת מחד"ש שקרא להם לא להתגייס היה ב-9 בנובמבר 2012.

מירי רגב: אני צודקת?

<קריאות: כן.

ישראל חסון: אנחנו רק 10 חודשים אחרי.

מירי רגב: אתה צודק – רק 10 חודשים.

מירי רגב: הוא שואל כאן גם שאלה נכונה.

מירי רגב: אני רואה שגם חבר הכנסת דב חנין נכח באירוע.

מירי רגב: ב-14 ביוני 2013 חבר הכנסת באסל מבל"ד דיבר נגד הכומר בישראל, והוא אמר שהוא יפשיט מעליו את בגדי הכהונה כי הוא משרת את צבא הכיבוש.

מירי רגב: בעקבות דבריו אלה הגיש האב נדאף תלונה לממשלת ישראל ואף שלח מכתב לוועדת האתיקה של הכנסת.

מירי רגב: תכף גם נבדוק מה קורה עם ועדת האתיקה של הכנסת – האם היא אכן דנה בעניין הזה.

מירי רגב: כלומר יש כאן מספר תלונות, ו-10 חודשים נדרשת התראה כדי שחלילה לא יקרה משהו לכומר גבריאל רק מכיוון שהוא מעודד אנשים להתגייס לצבא –הוא לא עשה דבר נורא.

מירי רגב: מה המשטרה עשתה ב-10 חודשים האלה?

<רויטל קרקו: מכיוון שהליך החקירה הוא הליך שעדיין מתנהל גם אם הוא בסיומו – החומרים יועברו לפרקליטות לבחינה שלהם.

<רויטל קרקו: אני כבר מציינת כפי שציינתי בהתחלה – שגם הליך של אישור שניתן על-ידי היועץ המשפטי לממשלה כדי לפתוח חקיה הוא הליך ארוך יותר, ולפעמים הוא גם גורם לשיהוי.

<רויטל קרקו: אבל בכל מקרה - -

ישראל חסון: למה את צריכה אישור בחשד להסתה?

<רויטל קרקו: על-פי הנחיית פרקליט המדינה, אני חייבת אישור.

ישראל חסון: בחשד להסתה?

<רויטל קרקו: כן.

מירי רגב: אז ניתן אישור לחשד להסתה או לא, לפי מה ששואל ישראל?

ישראל חסון: סליחה רגע.

ישראל חסון: נניח המופתי של הר הבית שאומר את מה שהוא אומר – אמר את זה ביום אחד, השיגו את האישור והצליחו להגיע אליו וקראו לא – לא עצרו אותו.

<רויטל קרקו: בחמש מתוך שמונה תלונות ניתן אישור.

<רויטל קרקו: יש שלוש תלונות שבימים האחרונים האישור ניתן, והחקירה מתנהלת.

ישראל חסון: את מבינה מה הבעיה שלנו?

<רויטל קרקו: חייבים להבין: לא מדובר רק במכתב, מדובר בפעולות שנעשות באינטרנט.

<רויטל קרקו: יש צורך להתחקות אחר המבצעים.

<רויטל קרקו: יש מבצעים שהכומר העלה אותם בעצמו, והם נחקרו.

<רויטל קרקו: יש פעולות שצריכות להתגבש לכדי ראיות בטרם החשדה של אדם זה או אחר ופגיעה בחירותו.

ישראל חסון: הקצב הוא לשביעות רצונך?

<רויטל קרקו: לחלוטין, ואני גם אומר יותר מזה - -

ישראל חסון: אז תביני, נקבל תשובה בעוד שנה וחצי.

<רויטל קרקו: - - תיקי החקירה בנושאים האלה מפוקחים על-ידי הרמות הגבוהות ביותר במשטרה ועל-ידי היועץ המשפטי לממשלה.

מירי רגב: האם ניתן אישור לחקור חברי כנסת?

<רויטל קרקו: אני לא יודעת להגיד נקודתית לגבי חברי הכנסת.

<רויטל קרקו: אני מוכנה לבדוק ולחזור עם תשובה.

מירי רגב: יש חברי כנסת שהסיתו כבר לפני עשרה חודשים.

מירי רגב: עשרה חודשים לא ניתן אישור של הפרקליטות למשטרה לבדוק האם חברי הכנסת האלה הסיתו?

<רויטל קרקו: - - -

<שאדי חלול: זה נקרא התרת דמים.

<שאדי חלול: זה מה שנקרא.

<שאדי חלול: הם רואים את זה, והם ממשיכים את ההסתה עד שפוגעים בנו.

<שאדי חלול: רצחו ראש ממשלה על הסתה.

<רויטל קרקו: אם אפשר להעיר הערה לעניין ביטחונו של - -

מירי רגב: הבנתי.

ישראל חסון: מה הבנת?

מירי רגב: שלא נקבל תשובה בעניין הזה – רק בעוד עשר שנים.

<קריאות: - - -

מירי רגב: אז על מה קיבלתם אישור לחקור?

<רויטל קרקו: אפשר רק להעיר הערה - -

מירי רגב: על מה קיבלתם אישור לחקור?

מירי רגב: את מי?

מירי רגב: אל תיכנסו לחקירה, אל תגידי לי שמות.

<רויטל קרקו: על חמש מתוך שמונה תלונות קיבלנו אישור.

<רויטל קרקו: על שלוש תלונות קיבלנו בימים האחרונים גם אישור, וזה מטופל על-ידי יחידת ההונאה של מחוז צפון בצורה הרצינית, המקצועית - - -

מירי רגב: זאת אומרת על חברי כנסת בשלב זה לא קיבלתם אישור.

<רויטל קרקו: ברשותך גברתי, גם בהיבט ביטחונו האישי של המתלונן המשטרה נותנת את הדעת בצורה הרצינית ביותר.

<רויטל קרקו: הערכות איום מתנהלות לעיתים קרובות.

<רויטל קרקו: האחרונה התנהלה ב-10 ביוני.

<רויטל קרקו: הוא מקבל סל אבטחה ממשטרת ישראל, על-פי הערכות האיום ועל-פי המודיעין הקיים, הן הגלוי והן הסמוי.

מירי רגב: אני מודה לך.

מירי רגב: אני שואלת אותך שאלה - -

ישראל חסון: מירי, אני מוכרח להגיד לך משהו - -

מירי רגב: ישראל, אני אתן לך להגיד כמה דברים.

מירי רגב: אני שואלת שאלה: האם אתם צריכים לקבל אישור כדי לחקור חברי כנסת שכתבו מכתבים?

<רויטל קרקו: כן.

מירי רגב: האם קיבלתם על זה אישור או לא?

<רויטל קרקו: אני לא יכולה לענות לך נקודתית על חברי הכנסת.

מירי רגב: אבל הגעת לדיון בעניין הזה.

<רויטל קרקו: אלה תיקים שמתנהלים - -

מירי רגב: רק תגידי לי – לא ביקשתי לדעת מה קורה עם החקירה.

מירי רגב: שאלתי האם קיבלת אישור לחקור חברי כנסת שמסיתים או לא.

מירי רגב: 10 חודשים, ריבונו של עולם.

מירי רגב: האם מישהו מבין שמישהו כאן יכול למות?

<רויטל קרקו: מכיוון שהליך החקירה מתנהל אני אגיד שחלק מהאישורים נוגעים לחברי כנסת וחלק לא.

מירי רגב: אז חלק מהאישורים לחברי כנסת ניתנו וחלק לא.

מירי רגב: תודה רבה.

מירי רגב: ישראל חסון, בבקשה.

ישראל חסון: גברתי, שתי הערות קצרות: המשטרה הגיע למסקנה שצריך לאבטח את הבן אדם, נכון?

<רויטל קרקו: אנחנו לא מאבטחים אותו, אנחנו נותנים סל אבטחה.

<רויטל קרקו: זה אומר שהוא כולל פעולות - -

ישראל חסון: הגעת למסקנה לסל אבטחה, נכון?

<רויטל קרקו: נכון.

ישראל חסון: זאת אומרת שיש לך הערכת איום מסוימת.

<רויטל קרקו: מעצם דבריו של האדם, מעצם הליך החקירה וההתנהלות - -

ישראל חסון: עזבי תשובות ארוכות, אני מבין קצר.

ישראל חסון: המסקנה של סל אבטחה היא כתוצאה מכך שיש איום.

<רויטל קרקו: לא.

ישראל חסון: אחרת על מה ניתן סל אבטחה?

ישראל חסון: למה אין עליי סל אבטחה?

<רויטל קרקו: אם היית מעלה כאיש ציבור, כבעל תפקיד, כאיש דת טענה מהסוג הזה – ואני לא אומרת שאין ממש בדבריו - -

ישראל חסון: את מאמתת את הטענה.

<רויטל קרקו: תן לי לענות - -

ישראל חסון: את עונה ארוך.

ישראל חסון: תסלחי לי שאני קוטע אותך.

ישראל חסון: תאמיני לי שאני מבין מה ההליך.

ישראל חסון: אני מעלה טענה – את בודקת את מידת הסבירות והוודאות של הטענה, ועל-פי זה את קובעת את סל האבטחה.

ישראל חסון: נכון?

<רויטל קרקו: נכון.

ישראל חסון: זאת אומרת שאם קבעת סל אבטחה יש מידה מסוימת של ודאות וסבירות.

ישראל חסון: נכון?

<רויטל קרקו: יש יסוד סביר להניח שיש ממש בדבריו.

ישראל חסון: וואי, וואי.

<מירי פרנקל שור: היא עונה לך.

ישראל חסון: התשובה היא כן, נכון?

<רויטל קרקו: כן, ברור.

ישראל חסון: אז תגידי "כן".

ישראל חסון: אם התשובה היא "כן" – האם מזה נגזרת גם המסקנה שצריך להאיץ את תהליך החקירה?

ישראל חסון: זאת שאלה מאוד פשוטה.

ישראל חסון: אם יש סבירות אז למה אין פעולה להאיץ את הליך החקירה?

ישראל חסון: אל תעני לי.

ישראל חסון: אני חושב שהשאלה הזאת באוויר כי לדעתי באיזשהו מקום זה לא רציני.

ישראל חסון: מירי, אני מבקש ממך שתביאי לפה את היועץ המשפטי לממשלה שיסביר לנו בבקשה למה זה כן וזה לא.

מירי רגב: אני אביא.

מירי רגב: אני רושמת את זה עכשיו.

ישראל חסון: בואי נבין את מידת הרגישות, אולי בזה צריך לעזור לו לקבל החלטות.

ישראל חסון: לא סביר בעליל שהתלונות מתקבלות באוקטובר-נובמבר - -

<רויטל קרקו: זה ממש לא.

<רויטל קרקו: אדוני מטעה את חברי הוועדה.

<רויטל קרקו: רק ב-20 ביוני 2013 הוגשה תלונה.

מירי רגב: הבנתי את תשובתך.

מירי רגב: תודה רבה.

מירי רגב: חברים, אני רוצה לסכם.

מירי רגב: אני מודה על הדיון הזה וגם לשאדי ולפורום.

מירי רגב: חבל שהכומר גבריאל איננו.

מירי רגב: כמה פעמים נפגשתי איתו.

מירי רגב: לא יכול להיות מצב שאנשי דת וחיילים מאוימים על-ידי חברי כנסת ערבים או גורם אזרחי אחר רק בגלל שהם מעודדים גיוס לצה"ל.

מירי רגב: זה דבר שלא יעלה על הדעת.

מירי רגב: אנחנו רוצים לעודד את הגיוס לצה"ל, אנחנו רוצים לעודד את הגיוס של העדה הנוצרית לצה"ל.

מירי רגב: בעניין הזה אני רוצה להודות לצה"ל ולמשרד הביטחון על כל מה שהם עושים בסוגיה הזאת; ולפורום של הכנסת בדימוס מהעדה הנוצרית שלא פוחדים לצאת מול כל האיומים שיש עליהם בנצרת.

מירי רגב: זה דבר שלא יעלה על הדעת.

מירי רגב: אין לנו כאן שום דבר נגד הפטריארך.

מירי רגב: אנחנו מכבדים את הפטריארך ומבינים את המשמעות של תפקידו.

מירי רגב: ההודעה של הדובר שלו הייתה הודעה שהיא לא מורשית.

מירי רגב: אני מבינה את זה, והיא לא תצא יותר.

מירי רגב: לא יכול להיות שהודעה יוצאת מטעמו של הפטריארך שמגנה את הכומר ואומרת שהוא יודח מתפקידו על כך שהוא מבקש לגייס נערים צעירים לצבא.

מירי רגב: אני שמחה שזה לא מקובל על הפטריארך, ואני שמחה שהפטריארך אמר שזה לא יחזור על עצמו, וכמובן, שהכומר לא יודח מתפקידו.

נחמן שי: זה הכי חשוב, ההודעה שנמסרה על-ידי משרד הפנים.

מירי רגב: בוודאי.

מירי רגב: יש כאן כמה נושאים שאנחנו צריכים לפעול בהם.

מירי רגב: קודם כול אני רוצה לבקש שנקיים סיור של ועדת הפנים בעיר נצרת.

מירי רגב: מותר לנו לסייר.

מירי רגב: עוד מעט יגידו שלא נסייר בנצרת כמו שאנחנו לא מסיירים בהר-הבית.

מירי רגב: אז אני מקווה שהמשטרה תוכל להגן עלינו בנצרת.

נחמן שי: לא צריכה להיות שום בעיה.

נחמן שי: בלי פרובוקציות ובלי דגלים.

מירי רגב: למה?

מירי רגב: נצרת זאת עיר שאני בהחלט יכולה להניף את הדגל הישראלי.

נחמן שי: את מתכוונת לבוא עם דגל?

מירי רגב: אני מקווה שיש שם דגלים.

איילת שקד: הייתי שם לפני שבועיים.

איילת שקד: יש שם דגל גדול על - - -

מירי רגב: משרד הביטחון, אני מבקשת לקבל תשובות יותר ברורות לגבי הקבורה של החיילים הנוצרים.

מירי רגב: אני מבקשת גם לקבל התייחסות של משרד הביטחון ושל צה"ל האם יש לכם גורם מקצועי שאתם מתייעצים אתו לגבי כל מה שקשור בעניין של העדה הנוצרית.

מירי רגב: לגבי המשטרה, אני מבקשת שברגע שהכומר גבריאל מאוים יהיה לו סל אבטחה כדי שיהיה מאובטח כראוי כדי שלא יהיה מצב שיפגעו בחייו או בחיי החיילים הנוצרים.

מירי רגב: בעניין היועץ המשפטי לממשלה אני שמחה שבפעם הראשונה היועץ המשפטי לממשלה נתן הנחיה לחקור חברי כנסת בעניין הסתה.

מירי רגב: הגיע הזמן שחברי כנסת ערבים יבינו שהם לא יכולים להסית נגד מי שקורא לגיוס לצה"ל.

מירי רגב: אני שמחה שכך זה העניין.

מירי רגב: אני מבקשת מהמשנה ליועץ המשפטי לממשלה להוציא מסמך ברור שמנחה את המשטרה ואת הפרקליטות לפעול בצורה מהירה יותר בכל מה שקשור לאיומים על מי שקורא להתגייסות לצה"ל.

מירי רגב: לא יכול להיות שהמסר שאנחנו נעביר יהיה מסר של שתיקה.

מירי רגב: דבר נוסף, אני מבקשת לשלוח מכתב לוועדת האתיקה ולבדוק מה קרה עם המכתב ששלח אליה הכומר גבריאל בעניין מכתב ההסתה גם של חברת הכנסת זועבי וגם של חבר הכנסת באסל גטאס.

מירי רגב: שני חברי כנסת שאיימו והסיתו נגד הכומר גבריאל.

מירי רגב: משרד הפנים, אני מבקשת לבדוק מי מממן את כנסיית הבשורה ואת המועצה.

מירי רגב: אם זה מימון של מדינת ישראל אני רוצה להבין למה מונעים מהכומר להיכנס לתוך הכנסייה, ומי מונע מהכומר את הכניסה.

מירי רגב: אני יודעת שזה לא באחריות הפטריארך.

מירי רגב: אני מבינה את זה לחלוטין, ואני שמחה שכך.

מירי רגב: אני מבקשת שאנחנו נבדוק את זה.

נחמן שי: אני לא חושב שאת צריכה להיכנס לדברים כאלה.

מירי רגב: למה לא?

מירי רגב: אם אנחנו מממנים את זה – כן.

<יעקב סלאמה: לא מממנים.

מירי רגב: לא יודעת, אני רוצה לבדוק.

מירי רגב: אם אנחנו לא מממנים אז אין לנו מה להגיד בעניין.

<יעקב סלאמה: אני אומר לך – לא מממנים.

מירי רגב: אוקיי.

מירי רגב: אז בואו נקבל רק תשובה מסודרת בעניין הזה.

נחמן שי: בואו לא ניכנס למערכות היחסים הפנימיות.

נחמן שי: נשאיר לעדות הנוצריות לנהל את ענייניהן בלבד.

נחמן שי: זה מספיק מסובך.

מירי רגב: דבר אחרון:

מירי רגב: אני מבקשת משרת המשפטים לשלוח לנציב המדינה מסמך נוסף לגבי תגמול של אותם גורמים שמתגייסים לצבא – אם זה מוסלמים, נוצרים, דרוזים, בדואים וכמובן גם יהודים; שיקבלו תגמול על פי מה שמגיע להם.

מירי רגב: המשטרה, אני מבקשת שברגע שתסיימו את החקירה תעדכנו אותנו איפה הדבר הזה עומד גם אם נצטרך לעשות את זה בוועדה החסויה – נעשה את זה.

מירי רגב: אנחנו יודעים לעשות דיונים גם בוועדה החסויה אחרי שתציגו את זה כמובן לשר.

<רויטל קרקו: גברתי היושבת-ראש, אני רוצה לציין דבר חשוב: המתלונן נמצא אתנו בקשר רציף, והוא לצורך העניין קורבן העבירה, והקשר - - -

מירי רגב: אבל כוועדה מפקחת על המשרד לביטחון פנים הוועדה מבקשת לקבל עדכון כיצד התקדמה החקירה גם בעניין חברי הכנסת המסיתים, וכיצד התקדמה החקירה בעניין מי שמאיים על חייו של כומר במדינת ישראל – דבר שלא יעלה על הדעת – רק בגלל שהוא קורא לאזרחים להתגייס לצה"ל.

מירי רגב: אם יש תלונות כלפי מתגייסים צריך כמובן גם לעדכן את צה"ל ואת משרד הביטחון שישמרו על חיי הקצינים והחיילים הנוצרים שמתגייסים לצה"ל.

מירי רגב: הם לא צריכים ללכת מבוישים בתוך נצרת – להפך, הם צריכים ללכת גאים בתוך נצרת.

מירי רגב: תודה רבה לכם.